送高適弟耽歸臨淮作
作者：王維
朝代：唐

paragraphs: 少年客淮泗，落魄居下邳。
遨遊向燕趙，結客過臨淄。
山東諸侯國，迎送紛交馳。
自爾厭游俠，閉戶方垂帷。
深明戴家禮，頗學毛公詩。
備知輕濟道，高臥陶唐時。
聖主詔天下，賢人不得遺。
公吏奉纁組，安車去茅茨。
君王蒼龍闕，九門十二逵。
羣公朝謁罷，冠劒下丹墀。
野鶴終踉蹌，威鳳徒參差。
或問理人術，但致還山詞。
天書降北闕，賜帛歸東菑。
都門謝親故，行路日逶遲。
孤帆萬里外，淼漫將何之。
江天海陵郡，雲日淮南祠。
杳冥滄洲上，蕩漭無人知。
緯蕭或賣藥，出處安能期。